— Першымі на збажыну, — расказаў Аляксандр Вайцехавіч, — вывелі камбайн Кавалёнкі: сын Аляксандр Іванавіч і бацька Іван Альфонсавіч. Зразумелая справа, і па намалоце яны пакуль лепшыя. На кожным з трох “КЗС-12” у нас ёсць не толькі камбайнеры, але і памочнікі. У складзе экіпажаў адказныя хлебаробы Андрэй Грышкевіч і Антон Бабкевіч, Валерый Масевіч і Уладзімір Масевіч, а Іосіфу Ермаковічу дапамагае Павел Ходзюш. Работы на жніве арганізоўваем такім чынам, каб вырашчаны ўраджай убраць у максімальна сціслыя тэрміны, з мінімальнымі стратамі. Адно кепска, далёка не кожны ліпеньскі дзянёчак дазваляе нашым хлебаробам разгарнуцца на поўную моц. Хаця збожжа ўжо добра паспела. Вось і сёння вільготнасць узятых проб у межах 18-20. Чакаць чагосьці лепшага не выпадае, бо нярэдка над палямі церушыць дождж. І ніхто толкам не скажа, што будзе з надвор’ем праз два-тры дні. Таму і стараемся пазбягаць на жніве ўсялякага прамаруджвання…